
Pravna fakulteta  
Komisija za tutorstvo 
Poljanski nasip 2 
1000 Ljubljana  
 
Na podlagi 16. člena Pravilnika o tutorstvu na Pravni fakulteti Univerze v Ljubljani (v nadaljevanju: PoTutPF), komisija za tutorstvo (v nadaljevanju: komisija) objavlja 
 

RAZPIS ZA TUTORJE NA PRAVNI FAKULTETI UNIVERZE V LJUBLJANI  ZA ŠTUDIJSKO LETO 2026/27 
 

1. Predmet razpisa 
Predmet razpisa je izbor študentk in študentov PF, ki jih bo Komisija za tutorstvo na podlagi tega razpisa imenovala za tutorje v študijskem letu 2026/2027.  
 
Razpisujejo se mesta za:
· za predmetne tutorje pri predmetih: Rimsko pravo, Ekonomija, Pravna zgodovina, Ustavno pravo, Uvod v pravoznanstvo, Evropsko ustavno pravo, Kazensko pravo, Kazensko procesno pravo, Delovno pravo, Finance, Korporacijsko pravo, Stvarno pravo,  Dedno pravo, Obligacijsko pravo, Civilno pravo, Gospodarsko pravo, Civilno procesno pravo in Upravno procesno pravo.
· za uvajalne tutorje
· za tutorja za študente športnike
· za tutorja za študente s posebnimi potrebami in 
· za tutorja za tuje študente


2. Pogoji in kriteriji za izbor  
Na razpis se lahko prijavijo kandidati, ki bodo v študijskem letu 2026/27 vpisani najmanj v 2. letnik 1. stopnje študija ali 2. letnik enovitega magistrskega študija na PF UL ali v program 2. stopnje.
 
Kandidati, ki se prijavljajo na razpisano mesto za predmetno tutorstvo, morajo pri predmetu, za katerega se prijavljajo, izkazati najnižjo oceno 8. Pri izboru predmetnih tutorjev bodo imeli prednost kandidati, o katerih bo nosilec predmeta podal pozitivno mnenje ter študenti, ki bodo v tekočem študijskem letu navzoči v Sloveniji (ne bodo na izmenjavi). 

Načeloma naj se študent prijavi za predmetno tutorstvo pri enem predmetu (izjeme je potrebno posebej utemeljiti). Študentom, ki se prvič prijavljajo na mesto predmetnega tutorja, priporočamo, da se prijavijo samo na en predmet.

Kandidati, ki se prijavljajo na razpisana mesta za tutorje za tuje študente, morajo izpolnjevati naslednje pogoje: 
· dobro znanje angleškega jezika, 
· dovolj časa predvsem v začetku semestra, ko je pomoč tujim študentom najbolj potrebna, 
· odprtost za spoznavanje novih ljudi in kultur. 



Pri izboru uvajalnih tutorjev imajo prednost kandidati z višjo povprečno oceno v dosedanjem študiju. 

Pri izboru tutorjev za študente s posebnimi potrebami in tutorjev za študente športnike imajo 
prednost kandidati, ki jim je samim priznan tak status.  


3. Dokumentacija 
V prijavi na razpis mora kandidat jasno navesti, na katero razpisano mesto se prijavlja.

Prijava na razpis za izbor tutorjev mora vsebovati:
· pravilno izpolnjen in podpisan obrazec za prijavo, vključno s soglasjem za objavo in obdelavo osebnih podatkov, 
· izpis ocen iz študentskega informacijskega sistema,
· življenjepis,
· motivacijsko pismo s kratko obrazložitvijo prijave na razpisno mesto tutorja,
· obvestilo o morebitnem dejstvu, da bo tutor v času opravljanja dela tutorja na študijski izmenjavi v tujini. 

Kandidat/ka naj navede tudi, ali bo v tekočem letu za tutorsko dejavnost na voljo celotno leto (ali bo del leta ali celotno leto na izmenjavi).

Kandidati, ki se prijavljajo na razpisana mesta za tutorje za tuje študente, naj prijavi priložijo kratko motivacijsko pismo, v katerem naj bo navedeno, zakaj bi želeli opravljati tutorstvo za tuje študente (npr. preteklo sodelovanje v okviru tutorstva za tuje študente na PF UL, študijske izmenjave, obiski seminarjev v tujini, želja po študiju v tujini v prihodnje, ipd.).
 
4. Izbirni postopek 
Postopek se vodi v skladu z določbami Pravilnika o tutorstvu na PF UL. 
  
5. Rok in način oddaje prijav 

Rok za zbiranje prijav je sreda, 9. september 2026. 


Prijave, vložene po poteku prijavnega roka, bo komisija zavrgla.
  
Prijava šteje za popolno, če vsebuje vse zahtevane priloge in podatke, ki jih določa ta razpis.  
 
Kandidati, ki ne bodo oddali popolne prijave, bodo pozvani k dopolnitvi prijave. Če kandidati prijave ne bodo dopolnili v roku, določenem v zahtevi za dopolnitev prijave, bo komisija njihove prijave zavrgla.  
 
Kandidati oddajo prijavno dokumentacijo osebno v referatu PF, priporočeno po pošti na naslov: Pravna fakulteta, Referat za 1. in 2. stopnjo, Poljanski nasip 2, 1000 LJUBLJANA s pripisom »Prijava za tutorstvo 2026/27«, ali preko e-pošte na naslov: milena.kastelic@pf.uni-lj.si




Ljubljana, 1. 9. 2026					         doc. dr. Aleš Novak 
                                                                                                predsednik komisije za tutorstvo 

